钦定古今图书集成/理学汇编/字学典/第150卷 > 《宋应星天工开物》 > 《墨》
## 钦定古今图书集成/理学汇编/字学典/第150卷 > 《宋应星天工开物》 > 《墨》

凡墨，烧烟凝质而为之，取桐油、清油、猪油烟为者居
十之一，取松烟为者居十之九。凡造贵重墨者，国朝
推重徽郡人或以载油之艰，遣人僦居荆、襄、辰、沅，就
其贱值桐油点烟而归。其墨他日登于纸上，日影横
射有红光者，则以紫草汁浸染灯心而燃炷者也。凡
爇油取烟，每油一斤得上烟一两馀。手力捷疾者一
人，供事灯盏二百副。若刮取怠缓，则烟老火燃，质料
并丧也。其馀寻常用墨，则先将松树流去胶香，然后
伐木。凡松香有一毛未净尽，其烟造墨终有滓结不
解之病。凡松树流去香木根凿一小孔，炷灯缓炙，则
通身膏液就煖，倾流而出也。凡烧松烟，伐松斩成尺
寸鞠篾为圆屋，如舟中雨篷式，接连“十馀丈，内外与
接口，皆以纸及席糊固完成隔位数节，小孔出烟，其
下掩土砌砖。先为通烟道路，燃薪数日，歇冷，入中扫
刮。凡烧松烟，放火通烟，自头彻尾，靠尾一二节者为
清烟，取入佳墨为料；中节者为混烟，取为时墨料。若
近头一二节，只刮取为烟子”，货卖刷印书文家，仍取
研细用之，其馀则供漆工、垩工之涂元者。凡松烟造
墨，入水久浸，以浮沈分精悫。其和胶之后，以槌敲多
寡分脆坚。其增入珍料与漱金衔麝，则松烟、油烟增
减听人。其馀《墨经》《墨谱》，博物者自详，此不过粗记质
料原因而已。